กบข.เปิดเลือกลงทุน เสี่ยงตามอายุสมาชิก
กบข.ศึกษาแผนลงทุนใหม่ให้สมาชิกเลือกลดความเสี่ยงตามอายุที่มากขึ้น คาดเริ่มใช้ในปีหน้า
14 เม.ย. 2555

กบข.ศึกษาแผนลงทุนใหม่ให้สมาชิกเลือกลดความเสี่ยงตามอายุที่มากขึ้น คาดเริ่มใช้ในปีหน้า 
น.ส.โสภาวดี เลิศมนัสชัย เลขาธิการกองทุนบำเหน็จบำนาญข้าราชการ (กบข.) เปิดเผยว่า ปีนี้ กบข.ศึกษาแผนทางเลือกการลงทุนที่ปรับลดความเสี่ยงตามอายุสมาชิก โดยอัตโนมัติ (Life Path Choice) เพื่อให้สอดคล้องกับสภาพความเป็นจริงของสมาชิก ที่ไม่มีความรู้ความเข้าใจในการเลือกแผนการลงทุน และมีระยะเวลาออมเงินกับ กบข.นาน โดยแผนการลงทุน Life Path Choice เป็นที่นิยมในกองทุนบำนาญทั่วโลก 
สำหรับแผนทางเลือกการลงทุนใหม่นี้หลักการคือ ปรับลดความเสี่ยงตามอายุสมาชิกที่เพิ่มขึ้น โดยมีวิธีการบริหารจัดการหลากหลายแนวคิด กองทุนบำนาญบางแห่งใช้แนวคิดค่อยๆ ปรับลดความเสี่ยงในการลงทุนแต่ละสินทรัพย์ทีละน้อย
บางกองทุนเน้นลงทุนสินทรัพย์เสี่ยงมากตลอดระยะเวลาการออมของสมาชิก แต่ปรับลดความเสี่ยงจากการลงทุนทั้งหมด เมื่อสมาชิกเหลืออายุการออม 1-2 ปีก่อนเกษียณ และบางกองทุนเปิดโอกาสให้สมาชิกที่เกษียณอายุ และยังฝากเงินออมให้กองทุนบริหารต่อสามารถลงทุนในหุ้นได้ไม่ต่ำกว่า 20% เพื่อหาผลตอบแทนต่อเนื่อง โดยพลังดอกเบี้ยทบต้นจะช่วยทวีคูณผลตอบแทนจากเงินออมที่มีมาก 
“สมาชิกแต่ละคนรับความเสี่ยงได้แตกต่างกัน กบข.จึงจำเป็นต้องศึกษาวิธีการและข้อมูลต่างๆ ให้รอบคอบและรอบด้าน ก่อนจะเสนอแผน Life Path Choice ให้สมาชิกเลือก คาดว่าจะเริ่มใช้ในปีหน้า” น.ส.โสภาวดี กล่าว 
ปัจจุบัน กบข.มีแผนลงทุนให้สมาชิกเลือก 4 แผน ตามความเสี่ยงที่ยอมรับและโอกาสสร้างผลตอบแทน ได้แก่ แผนหลัก แผนผสมหุ้นทวี แผนตราสารหนี้ และแผนตลาดเงิน โดยมีสมาชิก กบข.เปลี่ยนแผนการลงทุนมากกว่า 2,000 ราย สมาชิกเกือบทั้งหมดเลือกแผนผสมหุ้นทวี สะท้อนให้เห็นว่าสมาชิกมีความรู้ความเข้าใจด้านการลงทุนยอมรับความเสี่ยงได้สูง 
ทั้งนี้ เงินสมาชิก กบข.แบ่งเป็น 4 ส่วน คือ เงินสะสม เงินสมทบจากภาครัฐ เงินชดเชย และเงินประเดิม โดยเงินที่สามารถเปลี่ยนแผนการลงทุนได้มีเพียงเงินสะสม เงินสมทบเท่านั้น ส่วนเงินชดเชยและเงินประเดิมจะนำไปลงทุนในแผนหลัก เพราะเงินดังกล่าวจะเป็นเงินของสมาชิกต่อเมื่อเลือกรับบำนาญ แต่ในกรณีที่สมาชิกเลือกรับบำเหน็จ กบข.ต้องคืนเงินดังกล่าวให้กรมบัญชีกลาง เนื่องจากเป็นเงินชดเชยสูตรบำนาญที่เปลี่ยนแปลงไป